עו״ד גיא אופיר ביקש לפרסם את הפרטים של עדי סופר תאני, במטרה להביא לפרסום טלפון, פקס או אימייל של פייסבוק בישראל ככתובת להסרת תכנים פוגעניים. השופט קבע כי הפרסום " עלול לשבש את חייה וחיי משפחתה"
בית המשפט המחוזי בת״א נעתר הבוקר (ראשון) לבקשת מנכ״לית פייסבוק ישראל, עדי סופר תאני, והוציא צו מניעה לעו״ד גיא אופיר שביקש לפרסם את פרטיה האישים של המנכ״לית כחלק ממחאה ציבורית שמטרתה להביא לפרסום טלפון, פקס או אימייל של פייסבוק בישראל ככתובת להסרת תכנים פוגעניים.
עו״ד אופיר, המנהל הליכים משפטיים נוספים כנגד פייסבוק, טען כי יצירת קשר באמצעות הכלים המקוונים אינה נותנת מענה ראוי להסרת תכנים פוגעניים מהרשת, וכי על חברת פייסבוק לפרסם טלפון, פקס ו/או אימייל בישראל כדי לסייע לנפגעי הרשת הישראליים בהסרת תכנים פוגעניים. נכון להיום על הסרת תכנים פוגעניים אחראית פייסבוק אירלנד, וניתן ליצור עמה קשר באמצעות כלים מקוונים לאורך כל שעות היממה והמענה ניתן בשפות רבות.